Od marca do decembra 2016 Komisia uskutočnila verejnú konzultáciu s cieľom získať spätnú väzbu o predbežnom návrhu piliera. Bola to tiež príležitosť zamyslieť sa nad budúcnosťou práce a systémov sociálneho zabezpečenia, nad tým, či „acquis“ EÚ v sociálnej oblasti ešte stále spĺňa daný účel a nad možnou úlohou piliera v rámci správy hospodárskej a menovej únie.

Komisia dnes predkladá výsledky tejto verejnej konzultácie spolu so svojim konečným návrhom Európskeho piliera sociálnych práv. V rámci tohto piliera sa stanovuje niekoľko kľúčových zásad a práv na podporu spravodlivých a dobre fungujúcich trhov práce a systémov sociálneho zabezpečenia. Ako sa zdôrazňuje v správe piatich predsedov o dobudovaní hospodárskej a menovej únie v Európe, má to takisto zásadný význam pre budovanie odolnejších hospodárskych štruktúr. Pilier má preto slúžiť ako kompas, ktorým sa má riadiť obnovený proces konvergencie smerom k lepším pracovným a životným podmienkam v zúčastnených členských štátoch. V prvom rade je koncipovaný pre eurozónu, ale je otvorený všetkým členským štátom EÚ.

Konečné znenie takisto berie plne do úvahy širšie politické úvahy a právne obmedzenia. Členské štáty, a v mnohých oblastiach, sociálni partneri, majú hlavné alebo dokonca výlučné právomoci v oblastiach, ako sú pracovné právo, minimálna mzda, vzdelávanie, zdravotná starostlivosť a organizácia systémov sociálnej ochrany. Hradia aj väčšinu nákladov v oblastiach, na ktoré sa vzťahuje Európsky pilier sociálnych práv. Zásady a práva stanovené v pilieri sa budú musieť vykonávať na úrovni Únie a členských štátov pri úplnom rešpektovaní ich príslušných právomocí. Je to tiež v súlade so zásadami subsidiarity a proporcionality, ktoré predpokladajú, že opatrenie na úrovni EÚ sa prijme len vtedy, ak ciele možno lepšie dosiahnuť na úrovni Únie, a že takéto opatrenie nepresiahne to, čo je nevyhnutné na dosiahnutie cieľov zmlúv. Týmito zásadami sa zaisťuje, aby sa rozhodnutia prijímali čo najbližšie k občanom Únie a aby navrhované opatrenia na úrovni EÚ vychádzali z preukázanej pridanej hodnoty. Toto očakávajú občania a je to najefektívnejšie a najúčinnejšie.

Pilier sa priamo inšpiruje početnými existujúcimi osvedčenými postupmi v celej Európe a opiera sa o pevný súbor právnych predpisov, ktorý existuje na úrovni EÚ a na medzinárodnej úrovni. Mnoho z týchto hodnôt bolo zakotvených v Rímskych zmluvách už v roku 1957 a získali širšie globálne uznanie vďaka práci medzinárodných organizácií, ako je napríklad Organizácia Spojených národov, Medzinárodná organizácia práce a Rada Európy. Pilier stavia najmä na Európskej sociálnej charte podpísanej 18. októbra 1961 v Turíne a Charte Spoločenstva o základných sociálnych právach pracovníkov z roku 1989, v ktorých sa stanovujú základné sociálne práva. Zároveň sa za posledných 30 rokov vyvinulo aj „sociálne acquis“ EÚ, a to v dôsledku nových ustanovení v zmluvách, prijatia Charty základných práv Európskej únie, nových právnych predpisov a judikatúry Súdneho dvora Európskej únie. Ciele do roku 2030, ktoré v oblasti trvalo udržateľného rozvoja nedávno prijala OSN, poskytujú nový program na riešenie odstraňovania chudoby a hospodárskych, sociálnych a environmentálnych rozmerov trvalo udržateľného rozvoja.

4. Nadväzujúce opatrenia na úrovni EÚ

Vzhľadom na uvedené politické a právne úvahy, za vykonávanie piliera budú v prvom rade zodpovedné národné vlády, verejné orgány a sociálni partneri na všetkých úrovniach. Či má Únia zákonnú právomoc konať je podrobnejšie vysvetlené v sprievodnom pracovnom dokumente útvarov Komisie. Zostávajúca časť tohto oddielu sa zameriava na nadväzujúce opatrenia na úrovni EÚ.

Na európskej úrovni sa zmobilizujú všetky rôzne nástroje, ktoré sú k dispozícii: právo EÚ, s dôrazom na presadzovanie rozsiahleho existujúceho acquis, ktoré sa aktualizuje a doplní tam, kde je to potrebné; sociálny dialóg, aby sa sledovala a podporovala práca sociálnych partnerov EÚ; usmernenia a odporúčania v oblasti politiky, a to prostredníctvom európskeho semestra pre koordináciu hospodárskych politík; a finančná podpora prostredníctvom rôznych fondov EÚ. Okrem toho pri vykonávaní piliera pomôže nový sociálny prehľad umožňujúci monitorovanie pokroku z hľadiska výsledkov.

Schválenie Európskeho piliera sociálnych práv

Komisia navrhuje, aby bol Európsky pilier sociálnych práv spoločne slávnostne vyhlásený inštitúciami EÚ. Spolu s Európskym parlamentom a predsedníctvom Rady Komisia zorganizuje diskusiu na základe dnes predloženého návrhu vyhlásenia. Sociálny samit, ktorý sa bude konať 17. novembra tohto roku vo Švédsku, bude kľúčovým momentom nasmerovania práce v súlade so širšou diskusiou o sociálnom rozmere Európy. Medzitým bude ako referencia slúžiť dnes prijaté odporúčanie, pričom toto oznámenie poskytne rámec pre budúce opatrenia Komisie. Dnes prijaté odporúčanie sa zmení v zmysle konečného spoločného vyhlásenia inštitúcií EÚ.

Aktualizácia a doplnenie práva EÚ tam, kde je to potrebné

Právne predpisy EÚ sú naďalej nevyhnutné na zaručenie práv občanov, ako sa stanovuje v zmluvách. V záujme účinnosti viacerých zásad a práv zahrnutých do piliera budú potrebné určité ďalšie legislatívne iniciatívy. Komisia vyvíja výraznú a nepretržitú snahu zabezpečiť, aby boli právne predpisy EÚ aktualizované a spĺňali svoj účel. Odzrkadľuje sa to v niekoľkých nedávnych iniciatívach, ako napríklad v iniciatívach týkajúcich sa koordinácie systémov sociálneho zabezpečenia, vysielania pracovníkov, revízie rámca EÚ v oblasti bezpečnosti a ochrany zdravia pri práci a Európskeho aktu o prístupnosti na zlepšenie fungovania vnútorného trhu s prístupnými výrobkami a službami v prospech osôb so zdravotným postihnutím a starších ľudí. Pilier ponúka nový spôsob, ako posúdiť, či sú existujúce právne predpisy EÚ vypracované a upravené takým spôsobom, že spĺňajú svoj účel a reagujú na nové výzvy. Spustenie tohto piliera je sprevádzané prvým súborom legislatívnych iniciatív týkajúcich sa rovnováhy medzi pracovným a súkromným životom, prístupu k sociálnej ochrane a informovanosti pracovníkov. Ďalšie iniciatívy v oblastiach, na ktoré sa vzťahujú zásady a práva zahrnuté do piliera, budú nasledovať v budúcnosti ako súčasť procesu prípravy ročného pracovného programu Komisie a diskusie o ňom.

Lepšie presadzovanie práva EÚ

Okrem nových legislatívnych iniciatív sa Európsky pilier sociálnych práv zameriava na účinné vykonávanie existujúcich právnych predpisov. Spustenie piliera poskytuje príležitosť posilniť vykonávanie a presadzovanie existujúceho acquis, a to aj prostredníctvom nelegislatívnych opatrení. Takéto posilnené vykonávanie bude zahŕňať podporu vyššej informovanosti o právach, mechanizmov presadzovania alebo rozšírených výkladových usmernení tam, kde je to potrebné. Nedávna Európska agenda pre kolaboratívne hospodárstvo a dnes zverejnené výkladové oznámenie o smernici o pracovnom čase sú dva tematické príklady toho, akú formu môžu mať takéto usmernenia . Komisia takisto preskúma, v ktorých oblastiach existujú nedostatky vo vykonávaní, pričom využije najmä vstupy sociálnych partnerov, a rozhodne o potrebných krokoch.

Podpora sociálneho dialógu v EÚ

Táto Komisia od začiatku svojho funkčného obdobia podporuje obnovenie sociálneho dialógu na úrovni EÚ, a to poskytovaním nových stimulov pre sociálnych partnerov, aby sa zapojili do tvorby politík a právnych predpisov EÚ, ako aj stimulov na podporu sociálneho dialógu na všetkých úrovniach. V spoločnom vyhlásení s názvom „Nový začiatok sociálneho dialógu“, ktoré v júni 2016 podpísali sociálni partneri EÚ, predsedníctvo Rady a Komisia, sa potvrdil spoločný záväzok k zlepšeniu rámcových podmienok, účinnosti a kvality sociálneho dialógu na všetkých úrovniach. Pre dobre fungujúci sociálny dialóg je nevyhnutná dvojstranná spolupráca medzi zamestnávateľmi a odbormi. Rámcová dohoda o aktívnom starnutí a medzigeneračnom prístupe, ktorú podpísali sociálni partneri na úrovni EÚ v marci 2017, je príkladom toho, ako sociálni partneri môžu prispieť k lepšej správe vecí verejných a účinnejším sociálnym a hospodárskym reformám.

Monitorovanie pokroku v rámci európskeho semestra pre koordináciu hospodárskych politík

Od začiatku funkčného obdobia tejto Komisie sa sociálne otázky začleňujú do európskeho semestra pre koordináciu hospodárskych politík a prikladá sa im väčší význam. V analýze a odporúčaniach sa odzrkadlia a podporia zásady zakotvené v pilieri na základe posúdenia, monitorovania a porovnania pokroku dosiahnutého pri ich vykonávaní. Referenčné porovnávanie a výmena najlepších postupov bude prebiehať vo viacerých oblastiach, ako sú právne predpisy na ochranu zamestnanosti, dávky v nezamestnanosti, minimálne mzdy, minimálny príjem a zručnosti. Pri monitorovaní pokroku pomôže nový sociálny prehľad, ktorý obsahuje obmedzený počet existujúcich významných ukazovateľov na posúdenie zamestnanosti a sociálnych trendov. O prehľade sa bude diskutovať s príslušnými výbormi Rady s cieľom jeho zahrnutia do každoročnej spoločnej správy o zamestnanosti, ktorá sa uverejňuje každú jeseň v rámci európskeho semestra. Mohol by sa takisto stať referenciou dosiahnutých výsledkov v oblasti sociálneho rozmeru eurozóny a Európy vo všeobecnosti.

Vyvodenie záverov na účely dobudovania hospodárskej a menovej únie v Európe

Európsky pilier sociálnych práv je súčasťou úsilia začať nový proces zbližovania v rámci HMÚ. Spočíva v presvedčení, že zbližovanie smerom k lepším sociálno-ekonomickým výsledkom, sociálnej odolnosti a spravodlivosti je nevyhnutným základom pre integrovanejšiu a stabilnejšiu Európu a že je to nevyhnutné pre udržateľnosť hospodárskej a menovej únie. Pokiaľ ide o budúcnosť, úspech eurozóny závisí vo veľkej miere od účinnosti národných trhov práce a systémov sociálneho zabezpečenia a od schopnosti hospodárstva rýchlo absorbovať otrasy, prispôsobiť sa im a účinne riešiť ich sociálne dôsledky. Takisto závisí od schopnosti národných hospodárstiev zlepšiť životnú úroveň a potenciál rastu. To si vyžaduje vysoko kvalitné vzdelávanie a odbornú prípravu a dobre fungujúce trhy práce, čo umožňuje plynulé prideľovanie zdrojov, ale aj zavedenie dobre navrhnutých systémov sociálnej ochrany na zabezpečenie účinnej automatickej stabilizácie, prevencie a znižovania chudoby a podporu opätovného zaradenia na trh práce. V súlade so správou piatich predsedov by mohli niektoré zásady a práva stanovené v pilieri slúžiť na účely záväznejších noriem v súlade s procesom prehlbovania HMÚ.

Finančná podpora EÚ

Vykonávanie Európskeho piliera sociálnych práv sa bude naďalej podporovať z fondov EÚ, najmä z Európskeho sociálneho fondu. Predovšetkým operačné programy na obdobie 2014 – 2020 v rámci európskych štrukturálnych a investičných fondov, ako aj ďalšie kľúčové finančné programy, ako je napríklad iniciatíva na podporu zamestnanosti mladých ľudí, Erasmus+, Európsky fond na prispôsobenie sa globalizácii a Fond európskej pomoci pre najodkázanejšie osoby, budú zohrávať kľúčovú úlohu pri podpore mnohých zásad piliera. Pilier bude slúžiť aj ako referencia pri návrhu finančného programového obdobia EÚ po roku 2020. Komisia bude úzko spolupracovať s členskými štátmi, miestnymi a regionálnymi orgánmi, aby sa zabezpečilo, že budúce financovanie EÚ bude zamerané na stanovené priority, a aby členské štáty vytvorili potrebné štruktúry, ktoré zaistia, že sa tieto finančné prostriedky budú môcť v plnej miere využívať tam, kde sú najviac potrebné.